Bħall-bieraħ ġimgħa daħal fis-seħħ roħs sostanzjali, f'ħafna każi minnhom roħs ta' 25%, fil-ħlasijiet tar-roaming. Minn bħal-lum ġimgħa 'l hawn l-ogħla ħlas li l-operaturi jistgħu japplikaw huwa ta' ħames ċenteżmi fuq telefonati, kuntrarjament għad-19-il ċenteżmu li kienu jitħallsu qabel; żewġ ċenteżmi għal SMS, kuntrarjament għas-sitt ċenteżmi ta' qabel; u ħames ċenteżmi għal kull megabyte ta' data kkomparat mal-20 ċenteżmu ta' qabel. Nhar is-Sibt tal-ġimgħa l-oħra kien għalija jum ta' sodisfazzjon kontinwu għax dak li daħal fis-seħħ huwa b'riżultat ta' dak li kien seħħ fis-27 ta' Ottubru li għadda, meta wkoll kien jum ta' sodisfazzjon kbir għalija bħala Membru Parlamentari Ewropew. Fis-27 ta' Ottubru 2015 il-Plenarja tal-Parlament Ewropew kienet approvat leġiżlazzjoni ġdida fejn jirrigwarda l-użu tal-mowbajl. Leġiżlazzjoni msejħa The Single Market Telecommunications Regulation (TSM). B'riżultat ta' din il-leġiżlazzjoni, mill-15 ta' Ġunju 2017 mhux se jibqa' jkun hemm ħlasijiet żejda għall-użu tal-mowbajl meta tkun f'pajjiż ieħor tal-Unjoni Ewropea. Se jkunu qegħdin jispiċċaw dawk li jissejħu roaming charges kull meta tuża l-mowbajl fid-diversi servizzi tiegħu meta jintuża f'pajjiż membru tal-Unjoni Ewropea. Li seħħ nhar is-Sibt tal-ġimgħa l-oħra kien li ngħata bidu għal perjodu tranżitorju li se jwassal sal-15 ta' Ġunju 2017. Matulu daħal fis-seħħ ir-roħs li semmejt aktar 'il fuq. Is-Sibt tal-ġimgħa l-oħra seħħ pass ieħor importanti f'ħidma li ma kienet faċli xejn. Il-Grupp Parlamentari Ewropew li nifforma parti minnu jien, il-Grupp tas-Soċjalisti u d-Demokratiċi (S&D), kien li beda l-ġlieda biex jitwaqqfu r-roaming charges. Il-fatt li kienet xi ħaġa li nbdiet erba' snin ilu huwa aktar minn indikattiv li din ma kinitx ġlieda faċli. Huwa ta' sodisfazzjon partikolari għalija dak li qed iseħħ f'dan ir-rigward għax kien ta' unur li nkun waħda min-negozjaturi fuq dan id-dossier tant importanti għaċ-ċittadini tagħna. Waqt li ngħid dan b'umiltà, ma nistax ma ngħidx kemm kienet kbira ir-reżistenza li sibna għal dak li konna qegħdin nipproponu u nressqu 'l quddiem. Ma nistax ma nfakkarx kemm kienet kbira l-oppożizzjoni li sibna min-naħa ta' gvernijiet, permezz tal-Kunsill, min-naħa tal-Grupp tal-Partit Popolari fil-Parlament Ewropew (EPP), u anke mill-Kummissjoni nnifisha. Madankollu, dan ma tellef xejn mid-determinazzjoni tiegħi li nwassal ħidmietna sal-aħħar fl-interess taċ-ċittadin Ewopew. L-S&D kienu l-forza tal-bidla waqt in-negozjati ibsin immens. Ma kienx faċli tipperswadi lil kull min kien ikkonċernat li jaċċetta li l-mira reali tagħna kienet li jitwaqqfu l-ħlasijiet kollha għas-servizzi tar-roaming. U meta rnexxielna nagħmlu dan opponejna bil-qawwa kollha l-introduzzjoni ta' ffissar ta' tragwardi ta' prezzijiet. U wasalna anke f'dan. Mill-mument li fih ġejt nominata mill-S&D biex inkun il-kelliema f'isem il-grupp fuq Internal Market and Consumer Protection Committee (IMCO), fuq dan ir-rapport il-missjoni tiegħi kienet li d-drittijiet tal-konsumatur jittieħdu inkonsiderazzjoni b'mod adegwat; xi ħaġa li, sfortunatament, illum mhux il-każ. Qatt ma qbilt mal-proposta tal-Kunsill ta' dak iż-żmien li jinżammu fis-seħħ għal ftit aktar snin il-ħlasijiet għas-servizzi tar-roaming; snin li matulhom iċ-ċittadini tagħna kien ikollhom jibqgħu jħallsu ħlasijiet eċċessivi kull darba li jkunu imsifrin. Ġranet bħal dawk tas-Sibt tal-ġimgħa l-oħra jwassluni nifhem aktar kif ix-xogħol tiegħi bħala Membru Parlamentari Ewropew iħalli impatt reali fuq it-titjib tal-ħajja ta' kuljum mhux biss taċ-ċittadini Maltin iżda wkoll dawk Ewropej. Dan jagħtini aktar motivazzjoni biex inkompli bil-ħidma tiegħi u nagħmel differenza reali fil-ħajja tan-nies. Il-pass li jmiss se jkun li nimbotta għal rati aktar baxxi u unifikati għal sejħiet li mhumiex ta' roaming, dawk intra-UE, li fir-realtà ma tissarraf fl-ebda spiża żejda meta jsiru sejħiet bejn pajjiż u ieħor. Dan biex ikun aktar faċli li wieħed iżomm kuntatt mal-qraba u l-maħbubin tiegħu meta jkun barra minn Malta, mingħajr ma jieħu l-qatgħa ta' ħajtu meta jirċievi l-kont! Awguri lill-ommijiet Illum, 8 ta' Mejju, jaħbat Jum l-Omm u nieħu din l-okkażjoni biex nawgura jum mill-isbaħ lill-ommijiet kollha. Ħsibijieti jmorru l-aktar lejn dawk l-ommijiet li llum ma jistgħux jaslulhom l-awguri mingħand uliedhom għax tilfuhom. Ħsibijieti jmorru wkoll lejn dawk l-ulied li ma jistgħux iwasslu l-awguri lil ommijiethom għax ommijiethom ħallew din id-dinja. Lil dawk l-ommijiet bħali li, fortunatament, jistgħu kemm jaslulhom l-awguri kif ukoll iwasslu l-awguri, nawguralhom jum mill-isbaħ.